পুলিশ প্রথমে ধর্ষণের মামলাই রুজু করতে চায়নি। কাকদ্বীপের স্কুলছাত্রীকে ধর্ষণ ও খুনের সেই মামলারই চার্জশিট মাত্র ২৬ দিনের মাথায় জমা পড়ল আদালতে। ধর্ষণের পর অভিযুক্তকে চিনে ফেলাতেই শ্বাসরোধ করে ওই ছাত্রীকে খুন করা হয়েছে বলে উল্লেখ করা হয়েছে চার্জশিটে। বুধবার আলিপুর জেলা আদালতে ধৃত দুই অভিযুক্তের নামে চার্জশিট জমা দিয়েছে হারউড পয়েন্ট কোস্টাল থানার পুলিশ। প্রসঙ্গত,  গত ১০ ডিসেম্বর পার্ক স্ট্রিট ধর্ষণ মামলার রায় জানার পর মুখ্যমন্ত্রী মমতা বন্দ্যোপাধ্যায় ঘনিষ্ঠমহলে জানিয়েছিলেন কাকদ্বীপের ঘটনাতেও তাঁর প্রশাসন কড়া ব্যবস্থা নেবে। তার মাত্র ছ’দিনের মাথায় এই চার্জশিট দিল পুলিশ।
গত ২০ নভেম্বর কাকদ্বীপের সুভাষনগরে বাড়ির কাছে উদ্ধার হয় দশম শ্রেণির ছাত্রীর দেহ। স্থানীয় বাসিন্দারা জানান, কোচিং ক্লাস থেকে ফেরার পথে ওই ছাত্রীকে তুলে নিয়ে ধর্ষণ করে অভিযুক্ত গোপাল হাজরা। অভিযুক্তকে গ্রেফতার করে খুনের মামলা রুজু করলেও তাতে ধর্ষণের উল্লেখ ছিল না। এর প্রতিবাদে দেহ আটকে রেখে লাগাতার বিক্ষোভ শুরু করে গ্রামবাসীরা। চাপে পড়ে ধর্ষণ মামলা রুজু করে পুলিশ। গোপালকে জেরা করে আরেক অভিযুক্ত সহদেব পাত্রকে গ্রেফতার করে পুলিশ। এদিন আলিপুরের অতিরিক্ত জেলা জজ অরুণকিরণ বন্দ্যোপাধ্যায়ের এজলাসে নির্দিষ্ট সময়ের অনেক আগেই চার্জশিট জমা দিল পুলিশ।
সূত্রের খবর, চার্জশিটে পুলিশ গোপালকে ‘ধর্ষক’ বলে উল্লেখ করে জানিয়েছে, গোপাল ও নির্যাতিতা ছাত্রী পরস্পরের পূর্বপরিচিত। তারা আগে একই বাড়িতে ভাড়া থাকত। ঘটনার দিন ওই ছাত্রী যখন কোচিং ক্লাস থেকে ফিরছিল তখন প্রথমে তাকে ধাওয়া করে গোপাল। পরে জোর করে তাকে তুলে নিয়ে গিয়ে ধর্ষণ করে। নির্যাতিতা তাকে চিনে ফেলায় নির্যাতিতাকে খুন করে গোপাল। ধর্ষণের পর ওই ছাত্রীটিকে আরও কিছুটা দূরে নিয়ে গিয়ে শ্বাসরোধ করে খুন করে সে। পরে মৃত ছাত্রীর গহনা খুলে নেয় গোপাল। এরপর ছাত্রীর দেহ বাড়ি থেকে কিছুটা দূরে ফেলে চম্পট দেয় সে। পুলিশ সূত্রের খবর, গোপাল একজন দাগী অপরাধী। তার পুরনো অপরাধের রেকর্ড রয়েছে। এর আগে একবার গ্রেফতারও হয়েছিল সে।
অন্যদিকে, সহদেব সম্পর্কে চার্জশিটে পুলিশ জানিয়েছে, সে গোপালের সহযোগী। খুনের পর গোপাল তার কাছে মৃত ছাত্রীর গহনা বিক্রি করেছিল। ধৃতদের বিরুদ্ধে ভারতীয় দণ্ডবিধির ৩০২ (খুন), ৩৭৬-২/আই (১৬ বছরে কম বয়সীকে ধর্ষণ), ৩৭৬-এ (ধর্ষণের পর আঘাত), ২০১ (প্রমাণ লোপাট) ও ৩৮০ (চুরি) ধারায় অভিযোগ দেওয়া হয়েছে। চার্জশিটের সঙ্গে জমা দেওয়া হয়েছে ময়নাতদন্ত ও ফরেন্সিক রিপোর্টও। মোট ৩০ জন সাক্ষীর বয়ান নেওয়া হয়েছে। সেই নথিও জমা দেওয়া হয়েছে চার্জশিটের সঙ্গে। দক্ষিণ ২৪ পরগনা জেলা পুলিশের এক আধিকারিক জানান, দ্রুত তদন্ত শেষ করে চার্জশিট দেওয়া হয়েছে, যাতে বিচারপ্রক্রিয়াও দ্রুত শুরু করা যায়।